Amnesia har fokus på det å snike seg rundt i slottet for å unngå monstrene. Dette er lettest ved å gjemme seg i skyggene, men mørket kan samtidig få Daniel til å miste forstanden sin. Jo lengre han er i mørket, desto mer forstand mister han. Han kan også miste forstanden ved å se eller høre monstrene i nærheten. Hvis man mister for mye av forstanden, begynner Daniel å hallusinere lyder og monstre, og vil tilslutt besvime. Det er tre måter å få tilbake forstanden på: Den ene er ved å stå i lyset. Man kan tenne på stearinlys og fakler med bruk av fyrtøy, eller man kan bruke sin lykt som brenner på olje. Olje og fyrtøy har en begrenset levetid og mengde, så man må bruke dem klokt. En annen måte å få forstanden tilbake på er ved å fullføre gåter eller fortsette i fortellingen. Dette vil gjenopprette forstanden til det normale. Den siste måten å få tilbake forstanden er ved å miste all forstanden og besvime, men dette gjør Daniel helt åpen for å bli angrepet.